મેં જીવનમાં ક્યારેય ધાર્મિક કારણથી ઉપવાસ કર્યા નથી. આ વખતે પહેલી વાર આખો શ્રાવણ મહિનો માત્ર ફળો ઉપર રહેવાનું નક્કી કર્યું છે. ફરાળી વાનગીઓ જેવી કે બટાકાની વેફર્સ, રાજગરાનો શીરો કે સાબુદાણાની ખીચડી પણ નહીં ખાવાની. માત્ર ફ્રૂટ્સ જ અને ‘ઓમ્ નમ: શિવાય’નો મંત્રજાપ. રોજ સવારે થોડોક સમય કાઢીને શિવપુરાણ વાંચવાનું. અત્યારે શરીરથી, મનથી અને આત્માથી જે હળવાશ અનુભવાય છે તે અદ્્ભુત અને અલૌકિક છે. અત્યારે એવું થાય છે કે કિશોરાવસ્થાથી જ જો આપણાં હિન્દુ ધર્મશાસ્ત્રોનું અધ્યયન શરૂ કર્યું હોત તો અત્યાર સુધીમાં કેટલું બધું પામી ચૂક્યો હોત? વિશ્વના મોટાભાગના ધર્મોનો અભ્યાસ કર્યા પછી હું દાવા સાથે કહું છું કે હિન્દુ ધર્મના ગ્રંથો એટલા ગહન અને સંખ્યાતીત છે કે બધાનો અભ્યાસ કરવો હોય તો સો વર્ષનું એક આયખું પણ ટૂંકું પડે.